เอกอัครราชทูตราชอาณาจักรสเปน ประจำประเทศไทย เข้าเยี่ยมคำนับ รองนายกรัฐมนตรีและรัฐมนตรีว่าการกระทรวงกลาโหม
เอกอัครราชทูตราชอาณาจักรสเปน ประจำประเทศไทย เข้าเยี่ยมคำนับ รองนายกรัฐมนตรีและรัฐมนตรีว่าการกระทรวงกลาโหม

 พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก 
 ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ให้การต้อนรับการเยี่ยมคำนับของนายเอมิลิโอ เด มิเกล กาลาเบีย (H.E. Mr. Emilio de Miguel Calabia) เอกอัครราชทูตราชอาณาจักรสเปน ประจำประเทศไทย  ณ ศาลาว่าการกลาโหม  ในโอกาสเข้ารับหน้าที่

 นายเอมิลิโอ กล่าวว่า สเปนและไทย มีความสัมพันธ์ความใกล้ชิดราบรื่นมาถึง 148 ปี  โดย สเปน ยินดีและพร้อมที่จะพัฒนาความร่วมมือกับไทยในด้านต่างๆ ให้มากขึ้น  ทั้งด้านการทหาร  ด้านเศรษฐกิจ  การขยายความร่วมมือด้านการลงทุนในพื้นที่ระเบียงเศรษฐกิจด้านตะวันออก  รวมทั้งสนับสนุนผลักดันให้มีข้อตกลงการค้าเสรีระหว่างไทยและสหภาพยุโรป  พร้อมทั้งขอให้ไทย พิจารณาจัดส่งนักเรียนทหาร เข้ารับการศึกษาในโรงเรียนนายเรือสเปนอย่างต่อเนื่องทุกปี
 
 พลเอก ประวิตร  กล่าวแสดงความขอบคุณ  สเปน ที่ส่งนักประดาน้ำเข้ามาช่วยเหลือเยาวชนที่พลัดหลงติดถ้ำที่ผ่านมาและขอขอบคุณสเปน ที่พร้อมให้การสนับสนุนและพัฒนาความร่วมมือกับไทย  โดยไทยตระหนักถึงศักยภาพของสเปน โดยเฉพาะด้านโครงสร้างพื้นฐาน  ด้านพลังงานทดแทน  ด้านอุตสาหกรรมป้องกันประเทศ รวมทั้งการส่งเสริมความร่วมมือทางวิชาการด้านประมงและการถ่ายทอดเทคโนโลยี ซึ่งจะช่วยให้ไทยสามารถแก้ปัญหา IUU ได้อย่างยั่งยืน  พร้อมกันนี้  ไทยพร้อมแลกเปลี่ยนการเยือนระดับสูงและระดับเจ้าหน้าที่ระหว่างกองทัพ  รวมทั้งขยายความร่วมมือสู่การจัดทำบันทึกความเข้าใจระหว่างกัน  เพื่อยกระดับความสัมพันธ์ระหว่างทั้งสองประเทศ ให้ใกล้ชิดและแน่นแฟ้นมากขึ้น